มอร์นิ่งสตาร์เปิด4กองทุนยอดเยี่ยมปี52
บลจ.ไทยพาณิชย์-เอ็มเอฟซี-อยุธยา-ธนชาต คว้ารางวัลกองทุนยอดเยี่ยมปี 52 จากมอร์นิ่งสตาร์&nbsp; กองทุนค่ายไอเอ็นจี-ธนชาต คว้ากองทุน LTF-RMF เยี่ยมจากนิตยสารมันนี่ แอนด์ เวลธ์
3 เม.ย. 2553

บลจ.ไทยพาณิชย์-เอ็มเอฟซี-อยุธยา-ธนชาต คว้ารางวัลกองทุนยอดเยี่ยมปี 52 จากมอร์นิ่งสตาร์  กองทุนค่ายไอเอ็นจี-ธนชาต คว้ากองทุน LTF-RMF เยี่ยมจากนิตยสารมันนี่ แอนด์ เวลธ์
นายพีร์ ยงวณิชย์ กรรมการผู้จัดการ บริษัท มอร์นิ่งสตาร์ เปิดเผยว่า ผลรางวัล “มอร์นิ่งสตาร์ ฟันด์ อวอร์ด ไทยแลนด์ 2009” ทั้งหมด 4 รางวัล ประกอบด้วย รางวัลกองทุนตราสารทุน 2 รางวัล ซึ่งกองทุนเปิดไทยพาณิชย์หุ้นทุนปันผล ของบลจ.ไทยพาณิชย์ คว้ารางวัลประเภทกองทุนหุ้นขนาดเล็กถึงปานกลาง ส่วนกองทุนเปิดเอ็มเอฟซีเพิ่มค่าหุ้นระยะยาว ของบลจ.เอ็มเอฟซี คว้าประเภทกองทุนหุ้นขนาดใหญ่
สำหรับรางวัลกองทุนตราสารหนี้ 2 รางวัลนั้น ได้แก่ กองทุนเปิดธนสาร ของบลจ.ธนชาต คว้าประเภทกองทุนตราสารหนี้ระยะสั้น ส่วนกองทุนเปิดอยุธยาตราสารหนี้ระยะกลาง ของบลจ.อยุธยาคว้าประเภทกองทุนตราสารหนี้ระยะปานกลางถึงยาว
“สไตล์การลงทุนที่ชัดเจนและการมีผลตอบแทนที่ปรับด้วยความเสี่ยงที่ดีอย่างสม่ำเสมอเป็นปัจจัยหลักที่มีเหมือนกันในกลุ่มผู้ชนะรางวัลในปีนี้ ซึ่งการให้คะแนนในเชิงปริมาณจะดูถึงผลตอบแทนที่ดีในปีที่แล้ว แต่หลักการให้คะแนนยังให้ความสำคัญกับความเสี่ยงของกองทุนเปรียบเทียบกับกลุ่มกองทุนด้วยกันในระยะเวลา 3 ปีด้วย”นายพีร์ กล่าว
สำหรับผลการดำเนินงานของกองทุนในปี 2552 เป็นแค่ส่วนหนึ่งประกอบการตัดสินรางวัล โดยมีการพิจารณาความเสี่ยงของกองทุนในระยะยาว การบริหารงานของผู้บริหารกองทุนและความสม่ำเสมอของกลยุทธ์การลงทุนด้วย 
นอกจากนี้นิตยสารมันนี่แอนด์เวลธ์ได้มอบรางวัล “M&amp;W LTF/RMF อวอร์ด ไทยแลนด์ 2009” อีก 3 รางวัล โดยกองทุนเปิดไอเอ็นจี ไทย บรรษัทภิบาลหุ้นระยะยาว ของบลจ.ไอเอ็นจี (ประเทศไทย) คว้ารางวัลประเภทกองทุนรวมหุ้นระยะยาวยอดเยี่ยม ส่วนกองทุนรวมหุ้นเพื่อการเลี้ยงชีพ ประเภทกองทุนหุ้น เป็นของกองทุนเปิดไอเอ็นจี ไทย หุ้นทุนเพื่อการเลี้ยงชีพ ของบลจ.ไอเอ็นจี (ประเทศไทย) ส่วนกองทุนรวมหุ้นเพื่อการเลี้ยงชีพประเภทตราสารหนี้เป็นของกองทุนเปิดธนชาตตราสารหนี้เพื่อการเลี้ยงชีพ บลจ.ธนชาต